Щэм хуэIэзэ Емыжьэ МулиIэт
Мы махуэхэм и ныбжьыр илъэс бжыгъэ дахэ ирокъу адыгэ тхакIуэ, тележурналист, Адыгейм щэнхабзэмкIэ щIыхь зиIэ и лэжьакIуэ Емыжьэ МулиIэт.
Лъэпкъым къыхэкIа цIыху зэфIэкIыбэхэм ящыщщ МулиIэт. Ар усакIуэщ, драматургщ, зэдзэкIакIуэщ, сценарист Iэзэщ, тележурналистщ, режиссёрщ. Езым нэхъ пэгъунэгъу IэщIагъэмкIэ уеупщIмэ, жэуап пыухыкIа къуитыфыркъым. Арагъэнщ абы ехъулIэу а IэнатIэхэр щIыхуздэхьыр.
Мулиат и Iэдакъэ къыщIэкIа «Мысырым и адыгэ сулътIанхэр» телефильм телъыджэм и творческэ гъуэгуанэм къалэнышхуэ щигъэзэщIащ. Курыт лIэщIыгъуэхэм адыгэ дунеймрэ КъуэкIыпIэ Гъунэгъумрэ къыщыхъуа Iуэхугъуэхэрщ абы лъабжьэ хуищIар.
Фильмыр нэхъ куууэ зэхащIэн папщIэ, тхыдэм къыщыхьа теплъэгъуэ гуэрхэр актёрхэр хэту щагъэуващ, апхуэдэ Iуэху бгъэдыхьэкIэм, зэманым и «бэуэкIэр» зыхыуегъащIэ, тхыдэм теухуа Iуэхугъуэхэр гъущэ мыхъуу, уахэтым хуэдэу ухоплъэ. Мыбдеж МулиIэт художественнэ фильм гъэувынымкIэ иIэ режиссёр Iэзагъэр наIуэ щещI.
СулътIаныр и блыгущIэтхэм занщIэу къыпхухэцIыхукIыркъым. Ар зыкIи къащхьэщыкIыркъым и хъуреягъым: зыщIыкIэкIи, зыхуэпэкIэкIи. Авторыр шэрджэс щIыналъэм щытепсэлъыхькIэ джабэ щхъуантIэхэм есу хэт шууей жэрыр, епэр зэмыфэгъухэр зыхэпхъа удзыпцIэ лъагэм къыщызыжыхь щIалэ цIыкIур къегъэлъагъуэ. Хэхэсхэм я хэку жыжьэм теухуа я гукъэкIыж дахэхэр, абы хуаIэ пыщIэныгъэ быдэр, гупсысэ кIэншэхэр, зымыутIыпщ къуэпс быдэхэр дэтхэнэми къару къигъэхъуапIэ зэрыхуэхъурщ Емыжьым художественнэ фильмым гупсысэ нэхъыщхьэ хуищIар.
«Мысырым и адыгэ сулътIанхэр» фильмым адыгэхэм къызэранэкIа гугъуехьхэм, абыхэм къакIуа гъуэгуанэм теухуащ, Кавказым лIыщIэу икIахэм яхузэфIэкIащ курыт лIэщIыгъуэхэм къэрал нэхъ лъэщу къалъытэхэм я сулътIан хъун. Дунейпсо тхыдэм апхуэдэ куэдрэ ущрихьэлIэркъым.
Урысейм и ТхакIуэхэм, Театрым и лэжьакIуэхэм я зэгухьэныгьэхэм хэт, Адыгейм щэнхабзэмкIэ щIыхь зиIэ и лэжьакIуэ Емыжьэ МулиIэт Теучэж щIыналъэм хыхьэ Ассоколай къуажэм къыщалъхуащ.
«Зым хуэIэзэр, щэм хуэIэзэщ», — жыхуаIэр пэжщ. МулиIэт зэрыцIыкIурэ макъамэм и гур хузэIухати, Римский- Корсаков и цIэр зэрихьэу Краснодар дэт музыкэ училищэр къиухащ. АрщхьэкIэ, 1967 гъэм абы и япэ усэхэр дунейм къытехьа иужькIэ, тегушхуэри, Горький Максим и цIэр зэрихьэу Москва дэт Литературэ институтым щIэтIысхьащ. Ар къиуха иужькIэ Адыгэ драмэ театрым литературэ IыхьэмкIэ и унафэщIу, «Зэкъошныгъ» журналым усыгъэмкIэ къудамэм и редактору лэжьащ.
Гъэ зэмылIэужьыгъуэхэм абы къыдигъэкIащ «Возвратившиеся песни», «Таинственный знак», «Высокий свет», «Чёрный цветок», «Горное озеро», «Молитва», «Черно-белый синдром», «Место собаки» тхылъ гъэщIэгъуэнхэр.
Абы адыгэбзэм къригъэзэгъащ тхакIуэ цIэрыIуэхэм я IэдакъэщIэкIхэр.
Адыгейм я телевиденэр щызэфIэувэм 1991-1993 гъэхэм МулиIэт абы редактору щыIащ. Ар лъэбакъуэщIэ зыхуэхъуа адыгэ бзылъхугъэм мурад ищIри, Герасимов Сергей и цIэр зэрихьэу КинемотографиемкIэ урысейпсо къэрал институтым 1994-1998 гъэхэм щеджащ.
Драматургиер, усыгъэр, тележурналистикэр абы и гъащIэ гъуэгуанэм Iуданэ плъыжькIэ щыпхышащ. Телевиденэм абы и япэ лэжьыгъэшхуэу щищIахэм ящыщщ «ИгъащIэкIэ Урысейм и гъусэу» фIэщыгъэм щIэту трихар. Абы къыкIэлъыкIуащ «Мысырым и адыгэ сулътIанхэр». А фильмхэр трихын ипэ Емыжьэм къэхутэныгъэ лэжьыгъэ инхэр иригъэкъуэкIащ, тхыдэдж цIэрыIуэхэм ядэлэжьащ.
МулиIэт и интервьюхэм я зым щыжеIэ щэхурэ щIагъыбзэрэ зи куэд ди тхыдэр и лъабжьэу иджыри кинофильм куэд тепх хъуну къызэрилъытэр.
Адыгэ лъэпкъыр зэрыгушхуэ бзылъхугъэ щэджащэм къыщалъхуа махуэм зыхудогъазэри, иджыри илъэс куэдкIэ и гуащIэ мыкIуэщIу лъэпкъым хуэлэжьэну дохъуэхъу!
Щомахуэ Залинэ.
